CELEX: 52014PC0736
Language: mt
Date: 2014-12-16
Title: Proposta għal DEĊIŻJONI TA’ IMPLIMENTAZZJONI TAL-KUNSILL li testendi l-perjodu ta' validità tad-Deċiżjoni 2012/232/UE li tawtorizza lir-Rumanija biex tapplika miżuri ta' deroga mill-punt (a) tal-Artikolu 26(1) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud

|
			
		
		
		52014PC0736
		
			Proposta għal DEĊIŻJONI TA’ IMPLIMENTAZZJONI TAL-KUNSILL li testendi l-perjodu ta' validità tad-Deċiżjoni 2012/232/UE li tawtorizza lir-Rumanija biex tapplika miżuri ta' deroga mill-punt (a) tal-Artikolu 26(1) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2014/0736 final - 2014/0352 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Skont l-Artikolu 395(1) tad-Direttiva
2006/112/KE tat-28 ta' Novembru 2006 dwar is-sistema komuni ta' taxxa fuq
il-valur miżjud (minn hawn 'il quddiem "id-Direttiva dwar
il-VAT"), il-Kunsill, li jaġixxi unanimament fuq proposta
mill-Kummissjoni, jista' jawtorizza lil kull Stat Membru biex japplika
miżuri speċjali għal deroga mid-dispożizzjonijet ta' dik
id-Direttiva, sabiex jissimplifika l-proċedura tal-ġbir tal-VAT jew
sabiex jipprevjeni ċerti tipi ta' evażjoni jew evitar tat-taxxa. 
Permezz ta' ittra rreġistrata
mal-Kummissjoni fit-13 ta' Frar 2014, ir-Rumanija talbet awtorizzazzjoni biex
tkompli tapplika miżura li tidderoga mill-prinċipji ġenerali li
jirregolaw id-dritt ta' tnaqqis tal-VAT tal-input fir-rigward ta' ċerti
vetturi tat-triq bil-magna. It-talba tlestiet fil-15 ta’ Settembru 2014,
b'rapport li jkopri l-applikazzjoni tad-Deċiżjoni 2012/232/UE. 
Il-kuntest ġenerali
L-Artikolu 168 tad-Direttiva tal-VAT
jistipula li persuna taxxabbli hija intitolata li tnaqqas il-VAT dovut minn fuq
xiri li jsir għat-tranżazzjonijiet taxxabbli tagħha. L-Artikolu
26(1)(a) tal-istess Direttiva jeħtieġ li l-użu ta'
oġġetti li jiffurmaw parti mill-assi ta' negozju għal skopijiet
privati jkunu provvista ta' servizzi li jitqiesu jekk il-VAT fuq
l-oġġetti tkun eliġibbli għat-tnaqqis. Din is-sistema
tippermetti l-irkupru tal-VAT inizjalment imnaqqas fir-rigward tal-użu
privat. 
Fil-każ ta' vetturi
tal-passiġġieri, din is-sistema hija diffiċli li tiġi
applikata, b’mod partikolari minħabba li huwa diffiċli li ssir
distinzjoni ċara bejn l-użu privat u dak kummerċjali. Meta
jinżammu reġistri, jiżdied piż żejjed fuq in-negozju
kif ukoll fuq l-amministrazzjoni, minħabba ż-żamma u l-verifika
tagħhom, anki f'każ li r-Rumanija tuża l-għażla
prevista fl-Artikolu 168a tad-Direttiva dwar il-VAT biex tillimita t-tnaqqis
fuq in-nefqa relatata ma' vetturi tal-kumpanija għall-proporzjon
tal-użu effettiv għan-negozju tal-persuna taxxabbli. 
Sabiex il-ġbir tal-VAT jiġi
simplifikat u biex tkompli fil-ġlieda tagħha kontra l-evażjoni
tat-taxxa, fl-2011 ir-Rumanija talbet deroga individwali li permezz tagħha
tista’ tillimita d-dritt għal tnaqqis sa 50 % fir-rigward ta’
ċerti vetturi tat-triq bil-magna. It-talba għal deroga ġiet
approvata mill-Kunsill bid-Deċiżjoni 2012/232/UE tas-26 ta’ April
2012, u din tiskadi fil-31 ta’ Diċembru 2014. Ċerti kategoriji ta’
vetturi ġew esklużi minn din il-limitazzjoni b'mod speċifiku,
bħal vetturi li jintużaw b'mod esklussiv għal servizzi ta’
emerġenza, ta' sikurezza jew ta' kurrier, vetturi li jintużaw
mill-aġenti u bħala taxis, vetturi użati għat-tagħlim
minn skejjel tas-sewqan, li jintużaw għall-kiri jew għal kiri
fit-tul jew li jintużaw bħala komoditajiet għal finijiet
kummerċjali. Fl-istess ħin, ma jkunx meħtieġ aktar li
n-negozji jżommu kont tal-użu privat għal raġunijiet ta'
taxxa.
B’konformità mat-tieni subparagrafu
tal-Artikolu 4(2) tad-Deċiżjoni msemmija hawn fuq, ir-Rumanija
ppreżentat rapport li jkopri l-applikazzjoni tad-Deċiżjoni u li
jinkludi eżami tal-perċentwal tar-restrizzjoni. Mit-tagħrif li
ġie ppreżentat mir-Rumanija, jidher li fil-fehma tagħhom
il-limitazzjoni ta’ 50 % xorta waħda tikkorrispondi
għaċ-ċirkostanzi attwali, u li għalhekk dan il-limitu
għad għandu jiġi kkunsidrat bħala xieraq. 
Madankollu, kwalunkwe estensjoni għandha
tkun limitata fiż-żmien sabiex ikun jista’ jiġi vvalutat jekk
il-kundizzjonijiet li fuqhom hija msejsa d-deroga jkunux għadhom validi.
Għalhekk, huwa propost li d-deroga tkun estiża sal-aħħar
tal-2017 u li għandha ssir talba lir-Rumanija biex tippreżenta
rapport ġdid fil-każ li tkun prevista talba ta' estensjoni ġdida
wara dik id-data. 
Dispożizzjonijiet eżistenti
fil-qasam tal-proposta
L-Artikolu 176 tad-Direttiva tal-VAT jistipula
li l-Kunsill għandu jiddetermina l-infiq li minnu ma tistax titnaqqas
il-VAT. Sakemm dan iseħħ, l-Istati Membri huma awtorizzati li jkomplu
japplikaw l-esklużjonijiet li kienu fis-seħħ fl-1 ta' Jannar
1979. Għaldaqstant, hemm għadd ta' dispożizzjonijiet ta' ‘status
quo’ li jillimitaw id-dritt ta’ tnaqqis marbut mal-vetturi
tal-passiġġieri. 
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Konsultazzjoni mal-partijiet interessati
Din il-proposta hija bbażata fuq talba
mir-Rumanija u tikkonċerna biss lil dan l-Istat Membru.
Ġbir u użu ta' għarfien
espert
Ma kienx hemm bżonn ta' għarfien
espert estern.
Valutazzjoni tal-impatt
Id-Deċiżjoni
proposta timmira l-ewwel nett biex tissimplifika l-ġbir tal-VAT
fir-rigward ta' vetturi tal-passiġġieri li jintużaw parzjalment
għal skopijiet mhux kummerċjali, u għalhekk għandha impatt
potenzjali pożittiv. Fl-istess ħin, tiġi indirizzata
l-evażjoni tat-taxxa permezz taż-żamma ta' rekords
ħażina. 
Madankollu, minħabba
l-kamp ta' applikazzjoni ristrett tad-deroga u l-applikazzjoni limitata
fiż-żmien, f'kull każ l-impatt se jkun limitat. Din mhi se
jkollha l-ebda impatt negattiv fuq ir-riżorsi proprji tal-Unjoni li
jirriżultaw mill-VAT.
3.           ELEMENTI LEGALI TAL-PROPOSTA
Awtorizzazzjoni biex ir-Rumanija tkun tista’
tkompli tapplika miżura ta’ deroga mid-Direttiva tal-VAT biex
tillimita għal 50 % id-dritt ta' persuna taxxabbli li tnaqqas il-VAT
fuq l-infiq marbut ma' vetturi bil-magna fejn il-vettura ma tintużax
esklussivament għal skopijiet ta’ negozju. Meta d-dritt għal tnaqqis
ikun ġie limitat, il-persuna taxxabbli ma jkollhiex għalfejn
toħroġ il-kontabbiltà tal-VAT fuq l-użu privat tal-vettura.
Kwanlunkwe talba għal estenzjoni possibbli tal-miżura għandha
tkun akkumpanjata minn sottomissjoni ta’ rapport dwar l-applikazzjoni
tad-deroga, flimkien ma' eżami tal-limitu tal-perċentwal. 
Bażi legali
L-Artikolu 395 tad-Direttiva dwar il-VAT. 
Prinċipju tas-sussidjarjetà
Meta titqies id-dispożizzjoni
tad-Direttiva tal-VAT li fuqha hija bbażata l-proposta, din taqa'
taħt il-kompetenza esklussiva tal-Unjoni. Għalhekk, il-prinċipju
tas-sussidjarjetà ma japplikax. 
Prinċipju tal-proporzjonalità
Il-proposta hija konformi
mal-prinċipju tal-proporzjonalità għar-raġunijiet li
ġejjin. 
Id-Deċiżjoni
tikkonċerna awtorizzazzjoni mogħtija lil Stat Membru wara talba li
jkun għamel huwa stess u ma tikkostitwixxi l-ebda obbligu. 
Minħabba l-kamp ta’
applikazzjoni limitat tad-deroga, il-miżura speċjali hija
proporzjonata mal-għan li qed jiġi segwit, jiġifieri li
tiġi miġġielda l-evażjoni tat-taxxa u li jiġi
simplifikat il-ġbir tal-VAT. 
Għażla
tal-istrumenti
Skont l-Artikolu 395
tad-Direttiva tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jaġixxi b'mod unanimu fuq proposta
mill-Kummissjoni. Barra minn hekk, Deċiżjoni tal-Kunsill hija l-aktar
strument adattat peress li tista' tiġi indirizzata lill-Istati Membri
individwali. 
4.           IMPLIKAZZJONI BAĠITARJA
Il-proposta ma għandha l-ebda
implikazzjoni għall-baġit tal-Unjoni. 
5.           ELEMENTI MHUX OBBLIGATORJI
Il-proposta tinkludi klawżola ta'
estinzjoni. 
2014/0352 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li testendi l-perjodu ta' validità
tad-Deċiżjoni 2012/232/UE li tawtorizza lir-Rumanija biex tapplika
miżuri ta' deroga mill-punt (a) tal-Artikolu 26(1) u mill-Artikolu 168
tad-Direttiva 2006/112/KE dwar is-sistema komuni ta' taxxa fuq il-valur
miżjud
IL-KUNSILL
TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, 
Wara li kkunsidra
d-Direttiva tal-Kunsill 2006/112/KE tat-28 ta' Novembru 2006 dwar is-sistema
komuni ta' taxxa fuq il-valur miżjud[1], u b'mod partikolari l-Artikolu
395(1) tiegħu,
Wara li kkunsidra
l-proposta mill-Kummissjoni Ewropea,
Billi:
(1)       Permezz ta’ ittra
rreġistrata mal-Kummissjoni fit-13 ta’ Frar 2014,
ir-Rumanija talbet l-awtorizzazzjoni biex tkompli tapplika miżura ta’
deroga mill-Artikoli 26(1)(a) u 168 tad-Direttiva 2006/112/KE sabiex tkun
tista’ tillimita d-dritt għal tnaqqis fejn jidħlu l-ispejjeż fuq
ċerti vetturi tat-triq bil-magna li ma jintużawx biss għal
skopijiet ta’ negozju. Permezz ta’ ittra rreġistrata mal-Kummissjoni
fil-15 ta’ Settembru 2014, ir-Rumanija kkumplimentat it-talba tagħha
b’rapport dwar l-applikazzjoni tad-Deċiżjoni tal-Kunsill 2012/232/KE.
(2)       B’konformità mat-tieni
subparagrafu tal-Artikolu 395(2) tad-Direttiva 2006/112/KE, permezz ta'
ittra tat-12 ta' Novembru 2014, il-Kummissjoni infurmat lill-Istati Membri
l-oħrajn bit-talba tar-Rumanija. Permezz ta' ittra
tat-13 ta' Novembru 2014, il-Kummissjoni nnotifikat lir-Rumanija
li kellha l-informazzjoni kollha meħtieġa biex tqis it-talba.
(3)       L-Artikolu 168
tad-Direttiva 2006/112/KE jawtorizza persuna taxxabbli biex tnaqqas il-VAT
imħallsa fuq il-forniment ta' prodotti u servizzi li tkun irċeviet
meta l-prodotti u s-servizzi inkwistjoni jintużaw
għat-tranżazzjonijiet taxxabbli tagħha. Il-punt (a) tal-Artikolu
26(1) ta’ dik id-Direttiva fih rekwiżit li tiġi ddikjarata l-VAT meta
xi assi ta’ negozju jintuża għal skopijiet privati tal-persuna
taxxabbli jew tal-persunal tagħha jew, b’mod iktar ġenerali,
jintuża għal skopijiet mhux marbuta man-negozju tagħha.
(4)       Id-Deċiżjoni
2012/232/UE tawtorizza lir-Rumanija biex tapplika miżura ta' deroga skont
l-Artikolu 395(1) tad-Direttiva 2006/112/KE sabiex timplimenta miżura
li tillimita d-dritt ta’ tnaqqis tal-VAT tal-input għal 50 %
fir-rigward ta’ xiri, akkwist intra-UE, importazzjoni, kiri jew kiri fit-tul
ta’ vetturi bil-magna, kif ukoll il-VAT fuq in-nefqa relatata ma' vetturi ta'
dan it-tip, inkluż il-fjuwil, meta l-vetturi ma jintużawx
esklussivament għal skopijiet kummerċjali.
(5)       Id-Deċiżjoni
Nru 2012/232/UE se tiskadi fil-31 ta' Diċembru 2014.
(6)       Skont it-tieni subparagrafu
tal-Artikolu 4(2) tad-Deċiżjoni 2012/232/UE, ir-Rumanija
ppreżentat rapport lill-Kummissjoni dwar l-applikazzjoni ta’ dik
id-Deċiżjoni, inkluż eżami tal-limitu tal-perċentwal
applikat fuq id-dritt għal tnaqqis. Kif kien il-każ fir-rigward tad-deroga
preċedenti, ir-Rumanija tkompli ssostni li r-rata ta’ 50 % hija
ġustifikabbli. 
(7)       Huwa meqjus li d-deroga se
jkollha biss effett negliġibbli fuq l-ammont globali ta’ dħul
mit-taxxa miġbur fl-istadju tal-konsum finali, u li din mhix se jkollha
effetti negattivi fuq ir-riżorsi proprji tal-Unjoni li ġejjin
mit-taxxa fuq il-valur miżjud. Għalhekk ir-Rumanija għandha tkun
awtorizzata biex tapplika l-miżura għal perjodu limitat,
sal-31 ta’ Diċembru 2017.
(8)       F'każ li r-Rumanija
jkollha titlob estensjoni ulterjuri tal-miżura ta' deroga lil hinn
mill-2017, għandu jitressaq rapport ġdid lill-Kummissjoni flimkien
mat-talba għal estensjoni sa mhux aktar tard
mill-31 ta’ Marzu 2017, 
ADOTTA DIN
ID-DEĊIŻJONI: 
Artikolu 1
Id-Deċiżjoni 2012/232/UE hija
emendata kif ġej:
(1) L-Artikolu 4 jinbidel b'dan li ġej:
'Artikolu 4
Din id-Deċiżjoni
għandha tiskadi fil-31 ta' Diċembru 2017. 
Kwalunkwe talba għal
estensjoni tal-miżuri previsti f’din id-Deċiżjoni għandha
tiġi ppreżentata lill-Kummissjoni sal-31 ta’ Marzu 2017. 
Tali talba għandha
tkun akkumpanjata minn rapport li jinkludi reviżjoni tal-limitu
tal-perċentwal applikat fuq id-dritt għal tnaqqis tal-VAT fuq
il-bażi ta’ din id-Deċiżjoni.'
Artikolu 2
Din id-Deċiżjoni
għandha tapplika mill-1 ta' Jannar 2015. 
Artikolu 3
Din id-Deċiżjoni
hija indirizzata lir-Rumanija.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p.1.